Zagreb, 26. veljače 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom neanonimne prijave mogućeg sukoba interesa podnesene protiv **dužnosnika Andreja Plenkovića, predsjednika Vlade Republike Hrvatske,** na 117. sjednici, održanoj 26. veljače 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnika Andreja Plenkovića, predsjednika Vlade Republike Hrvatske, neće se pokrenuti, obzirom da okolnosti eventualno neprijavljenih donacija odvjetničkog društva i agencije za produkciju spotova političkoj stranci čiji je dužnosnik predsjednik, u svrhu izborne promidžbe, ne upućuju na povredu odredaba ZSSI-a.**

Obrazloženje

U Povjerenstvu je dana 30. svibnja 2019.g. pod brojem 711-U-2216-P-190/19-01-3 zaprimljena neanonimna prijava mogućeg sukoba interesa podnesena protiv dužnosnika Andreja Plenkovića, predsjednika Vlade Republike Hrvatske, povodom koje se vodi predmet P-190/19.

U navedenoj prijavi u bitnome se navodi da je Odvjetničko društvo Šavorić&Partneri tijekom izborne promidžbe za parlamentarne izbore održane 2016. besplatno dalo na korištenje svoj poslovni prostor političkoj stranci Hrvatska demokratska zajednica (u daljnjem tekstu: HDZ) radi snimanja reklamnog spota kao i da agencija Unex, koja se bavila produkcijom spota, nije naplatila proviziju u iznosu od 8%, a što upućuje da se radi o nedopuštenim donacijama HDZ-u ako iste nisu kao takve navedene. Također se iznosi da iz navedenog proizlazi povezanost odvjetnika Šavorića, s dužnosnikom Andrejom Plenkovićem, jer je bio angažiran na izradi Zakona o postupku izvanredne uprave u trgovačkim društvima od sistemskog značaja za Republiku Hrvatsku („Narodne novine“ broj 32/17.).

Prijavi je priložena dokumentacija iz koje proizlazi da HDZ nije platio najam lokacije Odvjetničkog ureda Šavorić&Partners za snimanje promidžbenog spota.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu navedenog Zakona, stoga je dužnosnik Andrej Plenković povodom obnašanja dužnosti predsjednika Vlade Republike Hrvatske obvezan postupati sukladno odredbama ZSSI-a.

U odnosu na neprijavljivanje donacija tijekom izborne promidžbe koja bi proizlazila iz eventualnog besplatnog davanja na korištenje prostorija u kojima se snima spot političke stranke te nenaplaćivanja agencijske provizije produkcijske kuće angažirane na njegovu snimanju, Povjerenstvo utvrđuje kako se ne radi o okolnostima koje bi upućivale na moguću povredu odredbi ZSSI-a počinjenu od dužnosnika. Iz ovih okolnosti bi mogla proizlaziti određena odgovornost, sukladno odredbama Zakona o financiranju političkih aktivnosti i izborne promidžbe („Narodne novine“ broj 24/11., 61/11., 27/13, 48/13. i 2/14.), za čiju je primjenu nadležno Državno izborno povjerenstvo.

Eventualnu interesnu, osobnu ili drugu blisku povezanost dužnosnika Andreja Plenkovića s osobom koja je vlasnik odvjetničkog društva u čijem je prostoru navodno snimljen spot za izbornu promidžbu HDZ-a, Povjerenstvo razmatra u predmetu koji se vodi pod brojem 193/18.

Slijedom svega navedenog, nisu utvrđene okolnosti koje bi upućivale da bi dužnosnik Andrej Plenković u ovoj situaciji povrijedio bilo koju odredbu ZSSI-a, te se postupak protiv njega neće pokrenuti.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Andrej Plenković, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana